সিয়াচেন ক্যাম্পে ভয়াবহ তুষারধস! নিহত ৩ সেনা জওয়ান

ওয়েব ডেস্ক: ভয়াবহ তুষার ধসের কবলে লাদাখের সিয়াচেন বেসক্যাম্প (Ladakh Siachen Basecamp)। মঙ্গলবার তুষার ধসে (Avalanche) প্রাণ হারালেন ভারতীয় ৩ সেনা জওয়ান। যাদের মধ্যে দু’জন অগ্নিবীর ছিলেন বলে জানা গিয়েছে। ঘটনাস্থল থেকে আরও এক সেনা ক্যাপ্টেনকে উদ্ধার করা হয়েছে। বিশ্বের সবচেয়ে উঁচু যুদ্ধ ময়দানে এখনও জারি উদ্ধার কাজ।

উল্লেখ্য, সিয়াচেনে তুষার ধস (Siachen Avalanche) নতুন নয়। দুর্যোগপূর্ণ আবহাওয়া এবং তুষারধসের মতো প্রাকৃতিক বিপর্যয়ের মধ্যেই সেন্যদের সিয়াচেনে (Siachen) দায়িত্ব পালন করে যেতে হয়। রবিবার তেমনই এক প্রাকৃতিক বিপর্যয়ের মুখে পড়ে সিয়াচেন। তুষার ধসে লন্ডভন্ড হয়ে যায় বেসক্যাম্প। মহার রেজিমেন্টের ওই তিন সেনা গুজরাট, উত্তরপ্রদেশ ও ঝাড়খণ্ডের বাসিন্দা ছিলেন বলে জানা গিয়েছে। টানা ৫ ঘণ্টা ধরে বরফের তলায় চাপা পড়ে থাকার পর তাঁদের মৃত্যু হয়।

আরও পড়ুন: ছাত্র-যুব বিদ্রোহে উত্তাল নেপাল, কড়া হচ্ছে সীমান্ত এলাকায় নিরাপত্তা

প্রসঙ্গত, সিয়াচেন হিমবাহে প্রায় ২০,০০০ ফুট উচ্চতায় নিয়ন্ত্রণরেখার (Line of Control) উত্তর প্রান্তে নিয়মিত তুষারধস নামে। তাপমাত্রা প্রায়শই -৬০ ডিগ্রি সেলসিয়াসে নেমে যায়।

২০২১ সালে হানিফ সাব-সেক্টরে তুষারধসে দুই সেনা প্রাণ হারান। তখনও তাঁদের ছয় ঘণ্টা চেষ্টার পর উদ্ধার করা হয়েছিল। আরও এক ভয়ঙ্কর তুষারধস ২০১৯ সালে চার সেনা ও দুই পোর্টারের প্রাণ কেড়ে নিয়েছিল। ১৮,০০০ ফুট উচ্চতায় টহলরত ৮ সেনার একটি দল ওই ধসের কবলে পড়েছিল। সবচেয়ে বেশি প্রাণহানি ঘটে ২০২২ সালে। ওই সালে অরুণাচল প্রদেশের কামেং সেক্টরে সাত সেনা নিহত হন। তুষারধসের তীব্রতা এতটাই ছিল যে নিখোঁজ সেনাদের দেহ তিন দিন পর উদ্ধার করা সম্ভব হয়।

দেখুন অন্য খবর

The post সিয়াচেন ক্যাম্পে ভয়াবহ তুষারধস! নিহত ৩ সেনা জওয়ান first appeared on KolkataTV.